ཡིན་ནའང་།ཁྱོད་ཀྱི་དགོས་མེད་ཀྱི་དོགས་པ་ཆེས་ཆུང་ཙུག་སྟེ།འཛམ་གླིང་རྒྱས་བཤད་ཟེར་པ་ནི་དགེ་ཆོས་ལགས་ཀྱི་ཕྱག་རྩོམ་མ་རེད་ཅེས་པ་འདི་བག་ཙམ་ཞིག་བཤད་ན།ལར་འཛམ་གླིང་རྒྱས་བཤད་ལས་བསྟན་པའི་ས་ཁམས་དང་གྲངས་རྩིས་ཀྱི་ཤེས་བྱ་འདི་རིགས་ནི་མིའི་རིགས་ཡོངས་རྫོགས་ཀྱི་ཀླད་པའི་ནོམ་སྐལ་དུ་བརྩི་རུང་བ་ཙམ་ལས།མི་བུ་ཆེ་གེ་མོས་བརྩམས་པ་ཡིན་མིན་གྱི་ཡུས་ཆེ་བྱ་རྒྱུ་ཁྱོན་ནས་མ་ཡོད་དེ།དཔེར་ན།སློབ་གྲྭ་ཆེ་འབྲིང་གི་སློབ་ཚན་ཕལ་མོ་ཆེའི་ཚན་རིག་ཤེས་བྱའི་སྦྱངས་དེབ་མང་ཤོས་ལ་བསྒྲིགས་མཁན་མ་གཏོགས་རྩོམ་མཁན་གྱི་མཚན་མི་འགོད་པའི་གནད་ཀྱང་དེས་ཡིན་ལ།དཔེ་གཞན་ཞིག་གིས་འགྲེལ་བ་བརྒྱབ་ཚེ།ཁྱོད་ལྟར་ན༼སྙིང་རྗེ་ལས་སྐྱེས་པའི་ཤེས་རབ༽ཅེས་པའི་དཔེ་ཚོགས་དེ་ཡང་ཨ་ལགས་དོར་ཞིས་བརྩམས་པ་རང་མ་ཡིན་པར་ཁོས་སངས་རྒྱས་ཆོས་ལུགས་ལ་བརྐུས་པ་ཡིན་པར་ཐལ།རྒྱུ་མཚན་ནི།དཔེ་ཚོགས་དེའི་ནང་དོན་ཡོངས་རྫོགས་ནི་ལམ་སྔགས་དང་ཤེར་ཕྱིན་སོགས་ཀྱི་རྒྱུ་རྙོག་ཇི་བཞིན་རྐྱང་ཡིན་པས་སོ།།ཡིན་ནའང་མིའི་རྒྱུན་ཤེས་ལ་ནི་དེ་ལྟར་རང་མི་འཆད་དེ།དཔེ་ཚོགས་དེའི་ཚིག་སྒྲོས་དང་རྩོམ་སྟངས་ནི་དོར་ཞི་རང་ཉིད་ཀྱི་ཡིན་པས་ན་དོར་ཞི་ནས་བརྩམས་པ་ཡིན་ཞེས་སྦྱོར་གྱིན་ཡོད་པ་རེད་ཨང་།བགས་ཀྱིས་གཞིགས་ན་དེའང་གནས་ལུགས་དང་མི་མཐུན་པ་ཆེར་མེད་པ་ལྟ་བུར་འདུག་གིདེ་ལྟ་སྟེ།འཛམ་གླིང་རྒྱས་བཤད་ཅེས་པ་འདི་རང་ཁྱོད་ཅག་གི་ཨ་མཚར་དུ་བརྩི་བའི་ཅི་ཞིག་གི་བཙན་པོ་ནོ་མོན་ཧན་གྱི་ཡིན་པར་བྱས་ནའང་གནས་ལུགས་ནི་སྔར་བཞིན་ཏེ།འཛམ་གླིང་རྒྱས་བཤད་ཀྱི་རྩ་བའི་ཤེས་བྱ་དེ་དག་གི་ལམ་བཏོད་མཁན་ནི་སྔར་བཞིན་ནུབ་ཕྱོགས་ཀྱི་ཚན་རིག་པ་བགྲེས་པོ་དེ་དག་ལས་སུ་ཡང་མིན་པས་སོ།།བརྒྱ་བཤད་ཚིག་གི་རྩ་བ་མདོར་བསྡུས་ན།ང་རང་ཚོས་དགེ་ཆོས་ལགས་ལ་བཀུར་མོས་བྱ་དགོས་དོན་ནི་ཁོང་གི་ཚན་རིག་རང་བཞིན་གྱི་སྙིང་སྟོབས་དང་།དངོས་དོན་རང་བཞིན་གྱི་དཔྱད་ཐབས།གཤིས་ལུགས་རིག་རང་བཞིན་གྱི་རྩོམ་སྟངས་ལ་བྱ་བ་ཡིན་གྱི་མ་གཏོགས།དགེ་ཆོས་ལགས་ཨེན་སི་ཐན་དང་ཏར་ཝིན་སོགས་ཡིན་པའི་ཆོད་སྡོམ་ནི་ཐོག་མ་ནས་བཞག་མྱོང་མེད་ལ་ཕྱི་ནས་ཀྱང་འཇོག་མི་སྲིད་པའོ།།འུ་བུ་ཅག་གིས་དམ་པ་ཁོང་ཉིད་སོ་ཡིས་མི་ཆོད་ཅིང་ཕོ་བའི་མི་འཇུ་བའི་ཆའང༼ཀླུ་སྒྲུབ་དགོངས་རྒྱན་༽དང༼གཏམ་རྒྱུད་གསེར་ཐང་༽གིས་མཚོན་པའི་ཁྲོ་རིལ་དང་རྣོ་སྒྲོམ་གྱི་ངོས་དེ་ཡིན་པ་ལས།ཅི་ཞིག་གི་འཛམ་གླིང་རྒྱས་བཤད་སོགས་ཏེ་བསྒྱུར་རྩོམ་མམ་དཔྱད་གཞིའི་རྒྱུ་ཆ་ལྟ་བའི་ངོས་འདི་ནས་རང་རྐང་ནས་ཡིན་ཚོད་མི་འདུག